Oluf Wold-Torne

**Oluf Wold-Torne** (født 7. november 1867 i Son, død 19. mars 1919 i Kristiania) var en norsk maler. Han har blitt kalt «Norges Cézanne».

## Liv og virke
Han vokste opp i Hølen og begynte på Tegneskolen (forløperen til Statens håndverks- og kunstindustriskole) i 1877. I 1879 begynte han på Kunstakademiet i København, men likte seg best i Kristiania der han hadde hatt Eilif Peterssen og Erik Werenskiold som lærere. I 1897 fikk han et oppdrag fra Norges Bank om å illustrere en serie nye pengesedler.

Han stilte ut på Høstutstillingen i 1899. Utover sitt virke som maler fikk han også en rekke oppdrag som bokillustratør; blant annet illustrerte han en praktutgave av Snorre Sturlasons sagalitteratur.

I tillegg var han en dyktig formgiver av mønstre til ulike formål; blant annet designet han serviset *Rognebær og fugl* for Porsgrunds Porselænsfabrik. Han tegnet også flere broderimønstre for sin ektefelle, kunstneren Kris Torne, og bistod Fridtjof Nansen i utsmykningen av spisestuen i Nansens nye villa «Polhøgda». Da hustruen etter hvert sluttet å male og viet seg helt til tekstilkunsten, tegnet Oluf Wold-Torne blant annet en rekke faner som Kris Torne broderte. Han laget også glassmalerier til en rekke kirker, blant annet til Moss kirke, Furnes kirke i Ringsaker og Bragernes kirke i Drammen.

Sammen med Henrik Sørensen, Arne Kavli og Thorvald Erichsen tok han i 1910 initiativ til etableringen av Kunstnerforbundet. I 1951 var han representert på Kunstnerforbundets jubileumsutstilling med et stilleben med nelliker i en vase, og kunstskribenten Johan Fredrik Michelet kommenterte at «mer skal det ikke til for en virkelig kunstner for å skape et helt malerisk kosmos». 

I 1911 malte Wold-Torne et maleri han ga tittelen «Innseilingen til de lykkelige øyer», med et motiv han fant ytterst i Drammensfjorden ved kunstnerkolonien Holmsbu, der Henrik Sørensen var en ledende skikkelse. Maleriet «Gammel fisker» ble av kunsthistorikeren Einar Lexow vurdert som et av norsk malerkunsts mest betydelige verk. 

Fra 1912 til 1917 var Wold-Torne rektor på Tegneskolen han engang gikk på, og underviste også selv. Han fikk ry som en svært dyktig og inspirerende lærer. Han døde av lungebetennelse i 1918.

## Bildegalleri

Fil:Oluf Wold-Torne - Agna med Riven 1892.Jpeg|*Agna med Riven* ble malt i 1892
Fil:Oluf Wold-Torne - Portrait of the Artist's Mother, Therese b. Ottesen - NG.M.02204 - National Museum of Art, Architecture and Design.jpg|Oluf Wold-Torne malte dette portrettet av moren Therese, født Ottesen, i 1899. Bildet tilhører Nasjonalmuseet for kunst, arkitektur og design
Fil:Oluf Wold-Torne - Kunstnerens hustru, malerinnen Kristine f. Laache - Nasjonalmuseet - NG.M.01673.jpg|*Kunstnerens hustru, malerinnen Kristine f. Laache* (1899); bildet tilhører Nasjonalmuseet
Fil:Oluf Wold-Torne Kris syr Crocus på bordet 1902.png|*Kris syr Crocus på bordet* (1902)
Fil:Oluf Wold-Torne - Alice Pihl med roser - TKM-818-1962 - Trondheim kunstmuseum.jpg|Portrettet *[[Alice Pihl]] med roser* fra 1903 tilhører Trondheim kunstmuseum
Fil:Oluf Wold-Torne - Self-Portrait - Selvportrett - Nasjonalmuseet - NG.M.01670.jpg|Selvportrettet fra 1905 tilhører Nasjonalmuseet
Fil:Oluf Wold-Torne Rognebær og fugl Servisedekorasjon 1908.png|Serviset med Oluf Wold-Tornes dekor *Rognebær og fugl* ble lansert av Porsgrunds Porselænsfabrik i 1908
Fil:'At the Piano' by Oluf Wold-Torne, 1909, Bergen Kunstmuseum.JPG|*Ved Pianoet* fra 1909 tilhører i dag Bergen Kunstmuseum
Fil:WTorne-Bouquet.jpg|I 1915 malte han på nytt hustruen Kris
Fil:Kunstnerforbundet, Rosenkrantz gt. 13 B - Kunstutstilling (30043087461).jpg|Wold-Tornes plakat for Kunstnerforbundets utstilling i 1915 er karakteristisk for hans formspråk
Fil:Oluf Wold-Torne - Still Life with yellow Tulips in a Jug.Jpeg|Maleriet *Stilleben med gule tulipaner i en vase* ble malt før 1919
Fil:Oluf Wold-Torne - Genier og fruktkurver 1919.jpg|Akvarellen *Genier og fruktkurver* ble utført i 1918


## Familie
Oluf Wold-Torne var fetter av kunstsamleren Rasmus Meyer. Han var gift med Christine (Kris) Laache, datter av Trondhjemsbispen Nils Jacob Laache. Hun etablerte sin egen kunstnerkarriere som maleren og tekstilkunstneren Kris Torne.

## Litteratur

* Sørensen, Henrik: *Oluf Wold-Torne* – Gyldendal forlag (1932)
* Revold, Reidar: *Oluf Wold-Torne* – Gyldendal forlag (1961)
* *Thorvald Erichsen og Oluf Wold-Torne : Holmsbu billedgalleri 21.juli-16.september 1979* – Utstillingskatalog, Holmsbu billedgalleri (1979)

## Referanser


## Eksterne lenker
Wold-Torne på Digitalt Museum